Vladimír Bokes

prof. Vladimír Bokes (* 11. január 1946, Bratislava – † 2. júl 2024, Bratislava) bol slovenský hudobný skladateľ a vysokoškolský pedagóg. Patril k „najvýznamnejším skladateľom súčasnej vážnej hudby“. Venoval sa hlavne orchestrálnym a komorným skladbám.

 Životopis 
V rokoch 1960 až 1965 študoval violončelo a kompozíciu na Konzervatóriu v Bratislave (jeho pedagógom bol Juraj Pospíšil). V rokoch 1965 až 1970 študoval kompozíciu na Vysokej škole múzických umení v Bratislave kde jeho pedagógmi boli Alexander Moyzes a Dezider Kardoš. Od roku 1970 pôsobil ako pedagóg kompozície na Konzervatóriu v Bratislave. V období 1975 až 1982 vyučoval teoretické predmety na VŠMU a v období 1982 až 2014 na VŠMU vyučoval kompozíciu.

Generačná výmena a príchod pedagógov Ivana Hrušovského, Jozefa Sixta, Vladimíra Bokesa a Ilju Zeljenku na Katedru skladby a dirigovania „priniesli uvoľnenie v štýlovej orientácii, ako aj oživenie diania na katedre“.

V roku 1989 sa na VŠMU habilitoval a 1993 sa tam stal profesorom. V rokoch 1993 až 1998 predsedal festivalovému výboru medzinárodného festivalu súčasnej hudby Melos-Étos, v rokoch 2012 až 2014 bol predsedom Rady Hudobného fondu. V období 2014 až 2017 bol opäť pedagógom kompozície na Konzervatóriu v Bratislave.

Bokesa ovplyvnila „poetika Druhej viedenskej školy, dodekafónia a serializmus“. Predvádzanie jeho tvorby bolo v 80. rokoch zakázané kvôli Bokesovej orientácii „na technológie avantgardnej 'západnej hudby'“. Do pôvodnej formy rekonštruoval Krútňavu Eugena Suchoňa a orchestráciu klavírnej Sonáty b mol Jána Levoslava Bellu.

 Ocenenia 
 Veľka Cena SOZA za celoživotné dielo. (2018)
 Cena Jána Levoslava Bellu (2017) za dielo: Missa posoniensis, op. 55
 Cena Jána Levoslava Bellu (1991) za dielo: Symfónia č. 3, op. 36 „s prihliadnutím na doterajšiu tvorbu“
 Cena Jozefa Ľudovíta Holubyho (2009)
 Cena hudobnej kritiky (2001) „za doterajšiu tvorbu“

 Diela 
Od začiatku členstva v Slovenskom ochrannom zväze autorskom v roku 1977 v ňom evidoval takmer 180 diel. Výber zo zoznamu Hudobného centra:

 Pre symfonický orchester 
 1968: Mouvement, op. 6
 1970: Symfónia č. 1, op. 8
 1971: Predohra, op. 12
 1972: Symfonické variácie, op. 14
 1978: Symfónia č. 2, op. 24
 1980: Symfónia č. 3, op. 36
 1984: 7 variácií na tému Paulína Bajana z roku 1758, op. 46
 1986-1987: Symfónia č. 5, op. 51
 1996: Variácie na tému Josepha Haydna, op. 66
 1998-2002: Symfónia č. 6, op. 73
 2006-2009: Symfónia č. 7, op. 80

 Pre komorný orchester 
 1986: Hudba pre organ a dychové nástroje, op. 50
 1995: Haydn pri počítači
 2004: Divertimento per orchestra da camera (úprava predošlého diela op. 72)

 Pre sláčikový orchester 
 1968: Madrigal pre sláčikový orchester, op. 5b
 1973: Tri tance, op. 15b
 1995: Tance z Bosny, op. 62

 Vokálno-inštrumentálne komorné diela 
 1977: Spôsob ticha, op. 22 (text Jozef Mihalkovič)
 1990: Pater Noster, op. 56a
 1991: Ave Maria, op. 56b
 1995: Commedia dell'arte, op. 61
 2011: Departures, op. 85
 2013: Tri žalmy, op. 89

 Referencie 

 Externé odkazy 
 Vladimír Bokes na webe Hudobného centra

Kategória:Osobnosti z Bratislavy
Kategória:Slovenskí hudobní skladatelia
Kategória:Slovenskí hudobní pedagógovia
Kategória:Slovenskí univerzitní profesori
Kategória:Absolventi Konzervatória v Bratislave
Kategória:Absolventi Hudobnej a tanečnej fakulty Vysokej školy múzických umení v Bratislave
Kategória:Vyučujúci na Hudobnej a tanečnej fakulte Vysokej školy múzických umení v Bratislave
Kategória:Laureáti Ceny Jána Levoslava Bellu